[Foto’s] ŉ Nóg sterker orkaan op pad na VSAHonderde inwoners van Monroe County in die Amerikaanse deelstaat Florida gaan binnekort noodgedwonge hul huise moet verlaat weens orkaan Irma wat glo verwoesting in groot dele van dié deelstaat gaan saai. Volgens mediaberigte is dié orkaan een van die grootste storms in die Atlantiese Oseaan in meer as ŉ eeu, en sal die orkaan selfs meer verwoesting saai as orkaan Harvey, wat Saterdag na ŉ tropiese storm afgegradeer is, in Houston in Texas. Rick Scott, Florida se goewerneur, het Dinsdag bevestig minstens 65 distrikte in Florida het ŉ noodtoestand afgekondig. CNN het vroeër vandeesweek berig dié orkaan is glo op pad na onder meer Florida, maar ook die Karibiese eilande en Puerto Rico en sal na verwagting eerskomende Sondag die vasteland tref. Satellietbeelde van orkaan Irma (Foto: NOAA/AP) Owerhede van Monroe County het inwoners en toeriste Dinsdag in ŉ persverklaring gewaarsku om dadelik met ontruimings te begin en gewaarsku dat dié storm groot gevaar inhou. Dié dorp se rampbestuurspanne is ook op ŉ hoë gereedheidsgrondslag geplaas om te probeer om die skade en lewensverliese so min as moontlik te hou. Pres. Donald Trump het Dinsdag noodplanne goedgekeur vir dié deelstaat en ander gebiede in die land wat moontlik geraak kan word ná ŉ versoek van die goewerneur. Die Amerikaanse nasionale weerdiens het Dinsdag gesê die orkaan veroorsaak reeds stormsterk winde van meer as 250 km/h op die see, maar dat winde van sowat 300 km/h verwag word wanneer die orkaan die vasteland tref. Meteoroloë het vandeesweek klem gelê op die uiters gevaarlike en ernstige bedreigings wat die orkaan vir dié deelstaat inhou. CNN het Woensdag berig orkaan Irma is intussen amptelik as ŉ gevaarlike kategorie-5 storm geklassifiseer. Inwoners van Florida en die Karibiese eilande berei voor op orkaan Irma (Foto: AP/ Carlos Giusti) Groot dele van Houston in Texas is steeds in puin nadat orkaan Harvey dié staat verlede week getref het. ŉ Vloot helikopters, bote en hoogwatervoertuie het die vloedwater getrotseer en owerhede het intussen die gebiede wat die ergste hierdeur geraak is, geïdentifiseer. Reddingsbeamptes het te veel oproepe ontvang om op elkeen te reageer en moes lewe-en-dood-situasies prioritiseer. Meer as 100 mm reën binne een uur het daartoe gelei dat die watervlakke hoër is as in enige ander onlangse vloed, asook hoër as tydens Tropiese Storm Allison in Junie 2001, het Jeff Linder van die vloedbeheerdistrik in Harris County, wat Houston insluit, gesê. Owerhede het mense met bote en brandstof versoek om hulle te help om inwoners te red, het KPRC-TV in Houston Sondagoggend berig. Vullistrokke en munisipale busse word gebruik om inwoners na hoër gebiede te vervoer. Harvey was ŉ kategorie 4-storm en dus minder gevaarlik as orkaan Irma.